**NÁRODNÁ RADA SLOVENSKEJ REPUBLIKY**

**VIII. volebné obdobie**

**NÁVRH**

**Zákon**

z ... 2022,

**ktorým sa mení a dopĺňa zákon č. 91/2010 Z. z. o podpore cestovného ruchu v znení neskorších predpisov**

Národná rada Slovenskej republiky sa uzniesla na tomto zákone:

**Čl. I**

Zákon č. 91/2010 Z. z. o podpore cestovného ruchu v znení zákona č. 556/2010 Z. z., zákona č. 386/2011 Z. z., zákona č. 352/2013 Z. z., zákona č. 415/2013 Z. z., zákona č. 125/2016 Z. z., zákona č. 347/2018 Z. z., zákona č. 221/2019 Z. z., zákona č. 399/2019 Z. z., zákona č. 90/2020 Z. z., zákona č. 342/2020 Z. z., zákona č. 501/2021 Z. z. a zákona č. 92/2022 sa mení a dopĺňa takto:

1. V § 27a sa odsek 1 dopĺňa písmenom f), ktoré znie:

„f) príspevok na pomoc podnikom v súvislosti so zmiernením negatívnych ekonomických následkov v sektore cestovného ruchu.“.

V § 27j ods. 1 sa vypúšťajú slová „najneskôr do 31. decembra 2022“.

Za § 27k sa vkladá § 27l, ktorý vrátane nadpisu znie:

„§ 27l

Príspevok na pomoc podnikom v súvislosti so zmiernením negatívnych ekonomických následkov v sektore cestovného ruchu

(1) Ministerstvo môže v príslušnom rozpočtovom roku poskytnúť zo svojej rozpočtovej kapitoly príspevok podľa § 27a ods. 1 písm. f) na pomoc podnikom v súvislosti so zmiernením negatívnych ekonomických následkov v sektore cestovného ruchu. Príspevok na pomoc podnikom v súvislosti so zmiernením negatívnych ekonomických následkov v sektore cestovného ruchu možno poskytnúť fyzickej osobe alebo právnickej osobe pôsobiacej v sektore cestovného ruchu v súlade so schémou štátnej pomoci alebo minimálnej pomoci alebo ako ad hoc pomoc podľa osobitného predpisu.9u)

(2) Ministerstvo môže vytvoriť schémy štátnej pomoci alebo schémy minimálnej pomoci alebo návrh na poskytnutie ad hoc pomoci podľa osobitného predpisu9u) na pomoc podnikom v sektore cestovného ruchu, ktoré sú financované z rozpočtovej kapitoly ministerstva.

(3) Ministerstvo pripraví a zašle prostredníctvom Protimonopolného úradu Slovenskej republiky Komisii na notifikáciu schému štátnej pomoci9v) podnikom v sektore cestovného ruchu, alebo pripraví a zašle Protimonopolnému úradu Slovenskej republiky žiadosť o stanovisko k schéme minimálnej pomoci v sektore cestovného ruchu alebo žiadosť o stanovisko k ad hoc pomoci v sektore cestovného ruchu určenej na náhradu škody spôsobenej prírodnými katastrofami alebo mimoriadnymi udalosťami.“.

1. V § 31d sa za číslo „2018“ vkladá slovo „nie“ a číslo „2022“ sa nahrádza číslom „2024“.

**Čl. II**

Tento zákon nadobúda účinnosť 15. decembra 2022.